Diari Oficial de la Generalitat Valenciana


Sumari del DOGV 7496, del 31-03-2015 (2015/2826)

RESOLUCIÓ de 27 de març de 2015, de la directora general del Secretariat del Consell i Relacions amb les Corts, per la qual es disposa la publicació del conveni marc entre la Generalitat i Novo Nordisk Pharma, SA, per a promoure actuacions en els àmbits d'investigació, prevenció i educació sanitària, dirigides a la millora integral de la diabetis.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7496

Data del DOGV
:   31-03-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2015/2826


Data del document
:   27-03-2015

Organisme emissor
:   Conselleria de Presidència i Agricultura, Pesca, Alimentació i Aigua

Tipus de document
:   Resolució

Descriptors 

:   * Conselleria de Presidència i Agricultura, Pesca, Alimentació i Aigua

RESOLUCIÓ de 27 de març de 2015, de la directora general del Secretariat del Consell i Relacions amb les Corts, per la qual es disposa la publicació del conveni marc entre la Generalitat i Novo Nordisk Pharma, SA, per a promoure actuacions en els àmbits d'investigació, prevenció i educació sanitària, dirigides a la millora integral de la diabetis. [2015/2826]  
La Generalitat i Novo Nordisk Pharma, SA, han subscrit, prèvia tramitació reglamentària, el 17 de març de 2015, un conveni marc per a promoure actuacions en els àmbits d'investigació, prevenció i educació sanitària, dirigides a la millora integral de la diabetis.  
  
En compliment del que establix l'article 20 del Decret 176/2014, de 10 d'octubre, del Consell, procedix la publicació en el Diari Oficial de la Comunitat Valenciana de l'esmentat conveni, que ha quedat inscrit en el Registre de Convenis de la Generalitat amb el número 198/2015 i que figura com a annex d'esta resolució.  
  
València, 27 de març de 2015.- La directora general del Secretariat del Consell i Relacions amb les Corts: Marta Martí Arador.  
  
  
Conveni marc de col·laboració entre la Conselleria de Sanitat de la Generalitat i Novo Nordisk Pharma, SA, per a promoure actuacions en els àmbits d'investigació, prevenció i educació sanitària, dirigides a la millora integral de la diabetis  
  
València, 17 de març de 2015  
  
D'una part, Manuel Llombart Fuertes, conseller de Sanitat de la Generalitat, que actua en exercici de les competències que li conferix l'article 28 de la Llei 5/1983, de 30 de desembre, del Consell.  
I d'una altra part, Ana M. Polanco Álvarez, en nom i representació de Novo Nordisk Pharma, SA, com a directora de Relacions Institucionals i Accés al Mercat, domicili fiscal a Madrid, carrer Vía de los Poblados, número 3, edifici 6, 3a planta, Madrid 28405, i CIF A-28081495, legitimat per a este acte en virtut del poder atorgat davant de Ricardo Vilas de Escauriaza, notari de Madrid, en data 25 de juny de 2013, número 1572 del seu protocol.  
Ambdós parts es reconeixen recíprocament capacitat legal suficient per a la formalització d'este conveni, i el susbscriuen en nom de les entitats respectives, i a este efecte,  
  
Exposen  
1. Que la Conselleria de Sanitat de la Generalitat té entre les seues atribucions la direcció de les polítiques de salut i el desenrotllament de les estratègies i intervencions per a la millora de salut en els ciutadans, per mitjà de la reducció de la incidència de la mortalitat i de la discapacitat generada pels principals problemes de salut d'esta comunitat autònoma, inclosa la diabetis.  
2. Que Novo Nordisk Pharma, SA, és una entitat que es dedica a la investigació, fabricació i comercialització d'especialitats farmacèutiques i que entre els seus objectius figura la innovació i millora del coneixement de la diabetis i de les condicions de vida dels seus pacients.  
  
3. Que les parts estan interessades a desenrotllar conjuntament projectes que satisfacen els objectius comuns, i consideren oportú establir un acord marc de col·laboració per a dur-los a terme.  
Per tot això que s'ha exposat, les parts, en la representació que exercixen, acorden subscriure este conveni, que es regirà per les següents  
  
Clàusules  
  
Primera. Objecte del conveni  
L'objecte d'este conveni és establir un marc d'actuació per a promoure la col·laboració entre la Conselleria de Sanitat i Novo Nordisk per a l'exercici d'activitats en els àmbits de la investigació, prevenció i educació sanitària, dirigides a la millora de la salut dels pacients amb diabetis.  
  
Segona. Àmbit de col·laboració de les parts  
Els àmbits de col·laboració de les parts podran ser els següents:  
a) Execució de projectes i programes de conscienciació, prevenció i detecció precoç, en el marc del Pla de Diabetis de la Comunitat Valenciana.  
b) Organització i execució d'activitats comunes relacionades amb la formació, l'educació i el suport a les persones amb diabetis.  
c) Assessorament mutu en qüestions relacionades amb l'activitat d'ambdós entitats.  
d) Qualsevol activitat que, en l'àmbit d'este acord, redunde en benefici mutu dins de les disponibilitats de les parts i de les activitats que constituïxen l'objecte d'este acord marc.  
  
Tercera. Desenrotllament del conveni marc  
Este conveni marc es podrà desenrotllar per mitjà de la subscripció de convenis específics de col·laboració, en atenció a la finalitat de cada conveni. Els convenis específics hauran de preveure, entre altres, el seu objecte, les obligacions de les parts, descripció de les actuacions, finançament, forma de pagament i duració d'este.  
  
Quarta. Possible participació d'altres parts en els convenis específics  
Quan les dos parts ho consideren convenient, els convenis específics de col·laboració podran incloure la participació d'altres persones físiques o jurídiques, públiques o privades, en els termes i condicions que s'acorden.  
  
Quinta. Propietat intel·lectual o industrial  
La propietat intel·lectual o industrial derivada dels treballs que es puguen dur a terme a l'empara del present conveni marc es determinarà en cada un dels convenis específics que se'n deriven, sense perjuí de la seua subjecció a les disposicions legals vigents aplicables en la matèria. Pel que fa als drets inherents a l'autoria s'atorgarà el reconeixement corresponent a qui haja intervingut en l'execució dels treballs esmentats, que tindrà el dret moral d'autor.  
  
  
Sexta. Comissió mixta de seguiment  
1. Es crea una comissió mixta de seguiment, que s'encarregarà de la identificació i la proposta dels projectes i activitats a desenrotlla, per a la seua aprovació pels òrgans de decisió que corresponga. També s'ocuparà de valorar l'evolució dels projectes una vegada acordats.  
  
2. Els dubtes o conflictes que es puguen plantejar sobre la interpretació i aplicació del conveni seran resolts per la comissió mixta de seguiment.  
3. La comissió de seguiment estarà integrada pels membres següents:  
a) Un representant de la Conselleria de Sanitad, que actuarà com a president, designat per la direcció general amb competències en matèria d'assistència sanitària.  
b) Un representant de Novo Nordisk Pharma, que actuarà com a vocal, designat per l'empresa.  
c) Un representant de la Conselleria de Sanitat, que actuarà com a secretari de la comissió, designat per la direcció general amb competències en matèria d'assistència sanitària.  
4. La comissió es reunirà, almenys, una vegada a l'any, amb la convocatòria prèvia del seu president i sempre que ho sol·licite qualsevol de les parts, amb una antelació, com a mínim, de 15 dies.  
5. S'emetrà, en el cas que així es preveja, un informe o valoració final sobre el grau de compliment dels objectius consignats en el conveni subscrit. L'informe esmentat, junt amb les actes i acords que s'emeten en el desplegament i execució de les funcions de la comissió, hauran de remetre's a la direcció general competent en matèria d'assistència sanitària.  
  
Sèptima. Vigència del conveni marc  
1. Este conveni estarà vigent des del moment de la firma i amb una duració d'un any, que s'entén prorrogat de forma tàcita per períodes anuals, fins a un màxim de 4 anys, si cap de les parts ho denuncia fefaentment amb un mes d'antelació a la finalització del període d'efectes.  
  
2. La resolució del conveni marc no comporta la resolució automàtica dels convenis específics de col·laboració. Igualment, la resolució d'estos últims no afecta la vigència del conveni marc.  
  
Octava. Causes d'extinció anticipada  
Les causes de resolució anticipada del conveni són les següents:  
1. L'incompliment dels compromisos assumits en el conveni per qualsevol de les parts.  
2. L'acord mutu de les parts, que s'instrumentarà per escrit.  
3. La impossibilitat sobrevinguda, legal o material, de complir les obligacions que deriven de l'objecte del conveni.  
4. La denúncia prèvia per alguna de les parts, amb una antelació mínima d'un mes a la seua finalització o a la de qualsevol de les seues pròrrogues.  
5. En tot cas, els convenis específics que es troben en execució hauran de finalitzar les actuacions en curs, i si això no fóra possible, determinar la forma d'acabar estes actuacions.  
  
Novena. Compliment de la normativa  
1. La Conselleria de Sanitat reconeix que Novo Nordisk és una empresa farmacèutica i com a tal està subjecta a regulacions ètiques i legals que només li permeten la col·laboració o finançament d'esdeveniments o projectes que complisquen els requeriments establits en el Codi Espanyol de Bones Pràctiques de Promoció de Medicaments i d'Interrelació de la Indústria Farmacèutica amb els Professionals Sanitaris emesos per Farmaindustria. Per tant, la Conselleria garantix que els possibles fons que aporte NN seran destinats a projectes que complisquen el que establixen els codis esmentats.  
2. En el supòsit que la Conselleria incomplisca els requeriments mencionats en el punt anterior:  
a) Novo Nordisk es reserva el dret a acabar per escrit este contracte de forma immediata.  
b) Novo Nordisk es reserva el dret a no abonar les quantitats pactades i a sol·licitar la devolució de les ja abonades, respecte a qualsevol transacció que haja ocorregut en relació amb este incompliment del contracte per part de la Conselleria.  
  
Deu. Compromís de confidencialitat  
1. Les parts firmants es comprometen a no difondre, en cap concepte, les informacions científiques o tècniques que pertanyen a l'altra part a què haja pogut tindre accés en el desenrotllament del present conveni i dels convenis específics que se subscriguen a la seua empara, mentres estes informacions no siguen de domini públic.  
2. Les obligacions concretes de confidencialitat es regularan en cada conveni específic que se subscriga a l'empara d'este conveni marc.  
  
  
Onze. Jurisdicció competent  
Este conveni es regularà per acord mutu entre les parts, i els dubtes i controvèrsies que sorgisquen amb motiu de la seua interpretació i la seua aplicació que no puguen ser resoltes per la comissió mixta de seguiment es resoldran de conformitat amb les normes reconegudes en dret.  
  
Dotze. Incidència econòmica  
L'aplicació i l'execució d'este conveni, en què s'inclou a este efecte tots els actes jurídics que puguen dictar-se en la seua execució i desenrotllament, no podrà suposar obligacions econòmiques per a la Generalitat i, en tot cas, hauran de ser ateses amb els seus mitjans personals i materials.  
I, com a prova de conformitat amb el contingut del conveni, les parts el firmen per duplicat i a un sol efecte, al lloc i en la data esmentats en l'encapçalament.  
  
Per la Conselleria de Sanitat,  
Manuel Llombart Fuertes   
  
Per Novo Nordisk Pharma, SA,  
Ana M. Polanco Álvarez